CELEX: 32017R0591
Language: el
Date: 2016-12-01 00:00:00
Title: Κατ' εξουσιοδότηση κανονισμός (ΕΕ) 2017/591 της Επιτροπής, της 1ης Δεκεμβρίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την εφαρμογή ορίων θέσεων σε παράγωγα επί εμπορευμάτων (Κείμενο που παρουσιάζει ενδιαφέρον για τον ΕΟΧ )

31.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/479
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/591 ΤΗΣ ΕΠΙΤΡΟΠΉΣ
   της 1ης Δεκεμβρίου 2016
   για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την εφαρμογή ορίων θέσεων σε παράγωγα επί εμπορευμάτων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων (1), και ιδίως το άρθρο 57 παράγραφοι 3 και 12,
   Εκτιμώντας τα ακόλουθα:
   
               (1)
            
            
               Για να διασφαλιστεί μια εναρμονισμένη προσέγγιση όσον αφορά την εφαρμογή ορίων θέσεων σε παράγωγα επί εμπορευμάτων στην Ένωση, θα πρέπει να προσδιοριστεί μεθοδολογία για τον υπολογισμό αυτών των ορίων. Η μεθοδολογία θα πρέπει να αποτρέπει την καταχρηστική επιλογή του ευνοϊκότερου καθεστώτος εποπτείας και να προάγει τη συνέπεια, παρέχοντας ταυτόχρονα επαρκή ευελιξία στις αρμόδιες αρχές ώστε να λαμβάνουν υπόψη τις διαφοροποιήσεις μεταξύ των διαφόρων αγορών παραγώγων επί εμπορευμάτων και των αγορών των υποκείμενων εμπορευμάτων. Η μεθοδολογία υπολογισμού των ορίων θα πρέπει να επιτρέπει στις αρμόδιες αρχές να εξισορροπούν τον στόχο του καθορισμού ορίων σε ένα επαρκώς χαμηλό επίπεδο, ώστε να μην επιτρέπεται σε πρόσωπα τα οποία κατέχουν θέσεις στα εν λόγω παράγωγα επί εμπορευμάτων να κάνουν κατάχρηση ή να προκαλούν στρέβλωση της αγοράς, με τους στόχους της υποστήριξης ορθών όρων τιμολόγησης και διακανονισμού, της ανάπτυξης νέων παραγώγων επί εμπορευμάτων και της παροχής της δυνατότητας στα παράγωγα επί εμπορευμάτων να συνεχίσουν την υποστήριξη της λειτουργίας εμπορικών δραστηριοτήτων στην αγορά των υποκείμενων εμπορευμάτων.
            
         
               (2)
            
            
               Για να προσδιοριστεί με σαφήνεια περιορισμένος αριθμός εννοιών που απορρέουν από την οδηγία 2014/65/ΕΕ, καθώς και για να διευκρινιστούν τεχνικοί όροι που είναι απαραίτητοι για τον παρόντα κανονισμό, θα πρέπει να καθοριστούν ορισμένοι όροι, ώστε να διασφαλιστεί η ενιαία εφαρμογή.
            
         
               (3)
            
            
               Οι θετικές και οι αρνητικές θέσεις σε παράγωγο επί εμπορευμάτων συμμετεχόντων στην αγορά θα πρέπει να συμψηφίζονται μεταξύ τους, ώστε να προσδιορίζεται το πραγματικό μέγεθος μιας θέσης την οποία ελέγχει ένα πρόσωπο οποιαδήποτε χρονική στιγμή. Το μέγεθος μιας θέσης την οποία κατέχει ένα πρόσωπο μέσω σύμβασης δικαιώματος αγοράς ή πώλησης θα πρέπει να υπολογίζεται με βάση τον συντελεστή δέλτα ισοδυνάμου. Δεδομένου ότι ο παρών κανονισμός εφαρμόζει διαφορετική μεθοδολογία για τον υπολογισμό ορίων θέσεων σε συμβόλαια που λήγουν κατά τον τρέχοντα μήνα και άλλον μήνα, ο εν λόγω συμψηφισμός θα πρέπει να εφαρμόζεται χωριστά για τις θέσεις σε συμβόλαια που λήγουν κατά τον τρέχοντα μήνα και χωριστά για τις θέσεις σε συμβόλαια που λήγουν άλλον μήνα.
            
         
               (4)
            
            
               Η οδηγία 2014/65/ΕΕ ορίζει ότι οποιαδήποτε θέση την οποία κατέχουν πρόσωπα εξ ονόματος άλλου προσώπου θα πρέπει να περιλαμβάνεται στον υπολογισμό του ορίου θέσης του εν λόγω άλλου προσώπου, τα όρια θέσης θα πρέπει να εφαρμόζονται και σε επίπεδο εταιρείας και σε επίπεδο ομίλου και είναι, ως εκ τούτου, απαραίτητο να αθροίζονται οι θέσεις σε επίπεδο ομίλου. Θα πρέπει να προβλέπεται άθροιση σε επίπεδο ομίλου μόνο εάν η μητρική εταιρεία μπορεί να ελέγχει τη χρήση των θέσεων. Αναλόγως, οι μητρικές εταιρείες θα πρέπει να αθροίζουν θέσεις τις οποίες κατέχουν οι θυγατρικές τους με οποιεσδήποτε θέσεις τις οποίες κατέχει άμεσα η μητρική εταιρεία, ενώ οι θυγατρικές αθροίζουν χωριστά τις δικές τους θέσεις. Η εν λόγω άθροιση μπορεί να έχει ως αποτέλεσμα τον υπολογισμό θέσεων σε επίπεδο μητρικής εταιρείας οι οποίες είναι υψηλότερες ή, λόγω συμψηφισμού θετικών και αρνητικών θέσεων διαφορετικών θυγατρικών, χαμηλότερες από τις θέσεις σε επίπεδο επιμέρους θυγατρικής. Οι θέσεις δεν θα πρέπει να αθροίζονται σε επίπεδο μητρικής εταιρείας εάν βρίσκονται στην κατοχή οργανισμών συλλογικών επενδύσεων οι οποίοι κατέχουν τις εν λόγω θέσεις εκ μέρους των επενδυτών τους και όχι εκ μέρους των μητρικών εταιρειών τους, στην περίπτωση που η μητρική εταιρεία δεν μπορεί να ασκήσει έλεγχο στη χρήση των εν λόγω θέσεων για ίδιο όφελος.
            
         
               (5)
            
            
               Στην έννοια του ίδιου παραγώγου επί εμπορευμάτων θα πρέπει να καθορίζεται απαιτητικό κατώτατο όριο ώστε να μην επιτρέπεται ο συμψηφισμός κατά τρόπο ακατάλληλο θέσεων σε ανόμοια παράγωγα επί εμπορευμάτων, προκειμένου τα πρόσωπα που τον επιχειρούν να παρακάμπτουν και να αποδυναμώνουν την αξιοπιστία του ορίου θέσης στην κύρια σύμβαση παραγώγων επί εμπορευμάτων. Θα πρέπει ωστόσο να επιτρέπεται στις αρμόδιες αρχές να συμψηφίζουν όρια παρεμφερών θέσεων για παρεμφερείς συμβάσεις παραγώγων επί εμπορευμάτων υπό τον συντονισμό της Ευρωπαϊκής Αρχής Κινητών Αξιών και Αγορών (ΕΑΚΑΑ). Τα παράγωγα επί εμπορευμάτων θα πρέπει να θεωρείται ότι αποτελούν αντικείμενο διαπραγμάτευσης σε σημαντικές ποσότητες σε έναν τόπο διαπραγμάτευσης μόνον εάν υπερβαίνουν το όριο ρευστότητας που προσδιορίζεται στον παρόντα κανονισμό για επαρκή χρονική περίοδο.
            
         
               (6)
            
            
               Στην περίπτωση που μια σύμβαση εξωχρηματιστηριακών παραγώγων αποτιμάται στο ίδιο υποκείμενο εμπόρευμα το οποίο είναι παραδοτέο στην ίδια τοποθεσία και υπό τις ίδιες συμβατικές προϋποθέσεις και εάν έχει οικονομικό αποτέλεσμα στενά συσχετιζόμενο με σύμβαση η οποία αποτελεί αντικείμενο διαπραγμάτευσης σε τόπο διαπραγμάτευσης, θα πρέπει να θεωρείται οικονομικά ισοδύναμη ανεξαρτήτως μικρών διαφορών στις συμβατικές προδιαγραφές ως προς τα μεγέθη παρτίδας και την ημερομηνία παράδοσης. Επίσης, διαφορές στις ρυθμίσεις διαχείρισης κινδύνου κατά την ολοκλήρωση των συναλλαγών, όπως οι ρυθμίσεις εκκαθάρισης, δεν θα πρέπει να εμποδίζουν τον χαρακτηρισμό των εν λόγω συμβάσεων ως οικονομικά ισοδύναμων. Προκειμένου να προλαμβάνεται ο εσφαλμένος συμψηφισμός δυνητικώς δεσποζουσών θέσεων οι οποίες αποτελούν αντικείμενο διαπραγμάτευσης σε τόπο διαπραγμάτευσης με τη χρήση διμερών διακανονισμών σε συμβάσεις εξωχρηματιστηριακών παραγώγων και να διασφαλίζεται η αποδοτική λειτουργία του καθεστώτος ορίων θέσεων στην πράξη, τα παράγωγα επί εμπορευμάτων που αποτελούν αντικείμενο εξωχρηματιστηριακής διαπραγμάτευσης πρέπει να θεωρούνται οικονομικά ισοδύναμα συμβάσεων που αποτελούν αντικείμενο διαπραγμάτευσης σε τόπο διαπραγμάτευσης μόνο σε περιορισμένες περιπτώσεις. Για να αποτρέπεται η αποφυγή των ορίων θέσεων και να ενισχύεται η ακεραιότητα του καθεστώτος ορίων θέσεων, η οικονομικά ισοδύναμη σύμβαση εξωχρηματιστηριακών παραγώγων θα πρέπει να ορίζεται υπό στενή έννοια, ώστε να μην επιτρέπεται ο συμψηφισμός μιας θέσης σε εξωχρηματιστηριακά παράγωγα με πολλές άλλες θέσεις ή η άσκηση διακριτικής ευχέρειας κατά την επιλογή των θέσεων με τις οποίες θα συμψηφιστεί.
            
         
               (7)
            
            
               Για να προσδιορίζεται ποιες θέσεις σε παράγωγα επί εμπορευμάτων μειώνουν, με βάση αντικειμενικές μετρήσεις, τους κινδύνους που συνδέονται άμεσα με την εμπορική δραστηριότητα, θα πρέπει να καθοριστούν ορισμένα κριτήρια, συμπεριλαμβανομένης της χρήσης του λογιστικού ορισμού μιας σύμβασης αντιστάθμισης με βάση τους κανόνες των διεθνών προτύπων χρηματοοικονομικής αναφοράς (ΔΠΧΑ). Ο εν λόγω λογιστικός ορισμός θα πρέπει να είναι επίσης στη διάθεση μη χρηματοοικονομικών οντοτήτων, παρόλο που αυτές δεν εφαρμόζουν τους κανόνες των ΔΠΧΑ σε επίπεδο οντότητας.
            
         
               (8)
            
            
               Επιπροσθέτως, οι μη χρηματοοικονομικές οντότητες θα πρέπει να μπορούν να χρησιμοποιούν τεχνικές διαχείρισης κινδύνου για να μετριάζουν τους συνολικούς κινδύνους που ανακύπτουν από την εμπορική δραστηριότητά τους ή από την εμπορική δραστηριότητα του ομίλου τους, συμπεριλαμβανομένων των κινδύνων που ανακύπτουν από διάφορες γεωγραφικές αγορές, διάφορα προϊόντα, χρονικά πλαίσια ή οντότητες («αντιστάθμιση σε μακροοικονομικό επίπεδο ή αντιστάθμιση χαρτοφυλακίου»). Όταν μια μη χρηματοοικονομική οντότητα χρησιμοποιεί αντιστάθμιση σε μακροοικονομικό επίπεδο ή αντιστάθμιση χαρτοφυλακίου, μπορεί να μην είναι σε θέση να αποδείξει την αποκλειστική σύνδεση μεταξύ μιας συγκεκριμένης θέσης σε παράγωγο επί εμπορευμάτων και ενός συγκεκριμένου κινδύνου που ανακύπτει από την εμπορική δραστηριότητα την οποία πρόκειται να αντισταθμίσει το παράγωγο επί εμπορευμάτων. Μια μη χρηματοοικονομική οντότητα μπορεί επίσης να χρησιμοποιεί μη ισοδύναμο παράγωγο επί εμπορευμάτων για να αντισταθμίσει συγκεκριμένο κίνδυνο ο οποίος ανακύπτει από εμπορική δραστηριότητα, στην περίπτωση που δεν υπάρχει διαθέσιμο πανομοιότυπο παράγωγο επί εμπορευμάτων ή που ένα στενότερα συσχετιζόμενο παράγωγο επί εμπορευμάτων δεν διαθέτει επαρκή ρευστότητα («προσεγγιστική αντιστάθμιση»). Στις εν λόγω περιπτώσεις, οι πολιτικές και τα συστήματα διαχείρισης κινδύνου θα πρέπει να μπορούν να προλαμβάνουν την κατηγοριοποίηση μη αντισταθμιστικών συναλλαγών ως συναλλαγών αντιστάθμισης και να μπορούν να παρέχουν μια επαρκώς αναλυτική εικόνα του χαρτοφυλακίου αντιστάθμισης, ώστε να εντοπίζονται και να υπολογίζονται σε σχέση με τα όρια θέσεων οι κερδοσκοπικές συνιστώσες. Οι θέσεις δεν θα πρέπει να θεωρείται ότι μειώνουν τους κινδύνους που συνδέονται με την εμπορική δραστηριότητα αποκλειστικά διότι έχουν συμπεριληφθεί ως τμήμα χαρτοφυλακίου το οποίο μειώνει τους κινδύνους συνολικά.
            
         
               (9)
            
            
               Ένας κίνδυνος μπορεί να εξελίσσεται διαχρονικά και, για να προσαρμόζονται στην εξέλιξη του κινδύνου, παράγωγα επί εμπορευμάτων τα οποία είχαν εκτελεστεί αρχικά για τη μείωση του κινδύνου που συνδέεται με την εμπορική δραστηριότητα, μπορεί να πρέπει να συμψηφιστούν με τη χρήση πρόσθετων συμβάσεων παραγώγων επί εμπορευμάτων οι οποίες εκκαθαρίζουν τις συμβάσεις παραγώγων επί εμπορευμάτων οι οποίες δεν συνδέονται πλέον με τον εμπορικό κίνδυνο. Επιπροσθέτως, η εξέλιξη ενός κινδύνου ο οποίος έχει αντιμετωπιστεί με τη δημιουργία θέσης σε παράγωγο επί εμπορευμάτων για σκοπούς μείωσης του κινδύνου δεν θα πρέπει, στη συνέχεια, να προκαλεί την επαναξιολόγηση της εν λόγω θέσης ως μη προνομιακής συναλλαγής εξυπαρχής.
            
         
               (10)
            
            
               Οι μη χρηματοοικονομικές οντότητες θα πρέπει να μπορούν να υποβάλλουν αίτηση για εξαίρεση όσον αφορά την αντιστάθμιση εμπορικών συναλλαγών πριν από τη δημιουργία μιας θέσης. Η αίτηση θα πρέπει να παρέχει στην αρμόδια αρχή σαφή και συνοπτική εικόνα των εμπορικών δραστηριοτήτων της μη χρηματοοικονομικής οντότητας σχετικά με ένα υποκείμενο εμπόρευμα, τους σχετικούς κινδύνους και τον τρόπο με τον οποίο χρησιμοποιούνται τα παράγωγα επί εμπορευμάτων για τη μετρίαση των εν λόγω κινδύνων. Τα όρια θέσεων εφαρμόζονται ανά πάσα στιγμή και, εάν η αρμόδια αρχή δεν χορηγήσει τελικά την εξαίρεση, η μη χρηματοοικονομική οντότητα θα πρέπει να μειώσει αναλόγως οποιαδήποτε θέση η οποία υπερβαίνει ένα όριο, ενώ μπορεί να της επιβληθούν μέτρα εποπτείας στην περίπτωση παραβίασης ενός ορίου. Οι μη χρηματοοικονομικές οντότητες θα πρέπει να επαναξιολογούν τις δραστηριότητές τους περιοδικά, ώστε να διασφαλίζουν ότι η συνεχιζόμενη εφαρμογή της εξαίρεσης είναι δικαιολογημένη.
            
         
               (11)
            
            
               Η περίοδος του τρέχοντος μήνα, δηλαδή η χρονική περίοδος αμέσως πριν από την παράδοση κατά τη λήξη, είναι συγκεκριμένη για κάθε παράγωγο επί εμπορευμάτων και μπορεί να μην αντιστοιχεί σε έναν μήνα ακριβώς. Επομένως, ο όρος σύμβαση του τρέχοντος μήνα θα πρέπει να αναφέρεται στην επόμενη σύμβαση του συγκεκριμένου παραγώγου επί εμπορευμάτων σε χρονική σειρά λήξης. Ο περιορισμός των θέσεων τις οποίες μπορεί να κατέχει ένα πρόσωπο στην περίοδο κατά την οποία πρόκειται να γίνει η παράδοση του φυσικού εμπορεύματος περιορίζει την υποκείμενη παραδοτέα ποσότητα την οποία μπορεί να παραδώσει ή να παραλάβει ένα πρόσωπο, αποτρέποντας έτσι τη συσσώρευση δεσποζουσών θέσεων οι οποίες μπορεί να επιτρέπουν στα πρόσωπα που τις κατέχουν να ασκούν πίεση στην αγορά περιορίζοντας την πρόσβαση στα εμπορεύματα. Επομένως, το βασικό όριο για τα όρια θέσεων επί παραγώγων που λήγουν κατά τον τρέχοντα μήνα για παράγωγα επί εμπορευμάτων με φυσική παράδοση και με χρηματικό διακανονισμό θα πρέπει να υπολογίζεται ως ποσοστό της εκτιμώμενης παραδοτέας ποσότητας. Οι αρμόδιες αρχές θα πρέπει να μπορούν να εφαρμόζουν ένα χρονοδιάγραμμα μείωσης των ορίων θέσεων από το χρονικό σημείο κατά το οποίο μια σύμβαση καθίσταται σύμβαση τρέχοντος μήνα έως τη λήξη της, προκειμένου να διασφαλίζεται με μεγαλύτερη ακρίβεια ότι τα όρια θέσεων έχουν καθοριστεί επαρκώς καθ' όλη τη διάρκεια της περιόδου του τρέχοντος μήνα και να εξασφαλίζεται ο ομαλός διακανονισμός.
            
         
               (12)
            
            
               Το όριο θέσης επί παραγώγων που λήγουν άλλον μήνα εφαρμόζεται σε όλες τις άλλες προθεσμίες λήξης πέραν του τρέχοντος μήνα. Το βασικό όριο για τα όρια θέσεων επί παραγώγων που λήγουν άλλον μήνα για παράγωγα επί εμπορευμάτων με φυσική παράδοση και με χρηματικό διακανονισμό θα πρέπει να υπολογίζεται ως ποσοστό επί των συνολικών ανοικτών θέσεων. Η κατανομή των θέσεων σε μια σύμβαση παραγώγων επί εμπορευμάτων κατά τους άλλους μήνες παρουσιάζει συχνά συγκέντρωση κατά τους μήνες που είναι πλησιέστεροι στη λήξη. Επομένως, το σύνολο των ανοικτών θέσεων αποτελεί καταλληλότερο βασικό όριο για τον καθορισμό ορίων θέσεων σε σύγκριση με τη χρήση ενός μέσου όρου στις διάφορες προθεσμίες λήξης.
            
         
               (13)
            
            
               Έχει καθοριστεί βασικό όριο της τάξης του 25 % της παραδοτέας ποσότητας και των ανοικτών θέσεων με βάση την εμπειρία άλλων αγορών και άλλων δικαιοδοσιών. Οι αρμόδιες αρχές θα πρέπει να προσαρμόζουν το βασικό όριο ώστε να μπορεί να μειώνεται κατά ποσοστό έως 20 % (ή 22,5 % στην περίπτωση ορισμένων παραγώγων επί γεωργικών εμπορευμάτων) και να αυξάνεται κατά ποσοστό έως 10 % (ή 15 % στην περίπτωση παραγώγων επί εμπορευμάτων με μικρότερη δυνατότητα ρευστοποίησης), εάν αυτό απαιτείται λόγω των χαρακτηριστικών της αγοράς, όπως η απουσία συμμετεχόντων στην αγορά, ώστε να υποστηρίζεται ο ομαλός διακανονισμός και η ομαλή λειτουργία της σύμβασης και της υποκείμενης αγοράς της. Δεδομένου ότι τυχόν αναπροσαρμογή του μεγέθους του βασικού ορίου ισχύει μόνον εφόσον, και για όσο διάστημα, την απαιτούν τα αντικειμενικά χαρακτηριστικά της αγοράς, θα πρέπει επομένως να είναι δυνατές προσωρινές προσαρμογές στο βασικό όριο. Οι αρμόδιες αρχές θα πρέπει να διασφαλίζουν ότι το βασικό όριο προσαρμόζεται προς τα κάτω κάθε φορά που είναι απαραίτητο, ώστε να προλαμβάνονται οι δεσπόζουσες θέσεις και να υποστηρίζονται οι ορθοί όροι τιμολόγησης του παραγώγου επί εμπορευμάτων και του υποκείμενου εμπορεύματος. Το εύρος τιμών αποτυπώνει το γεγονός ότι η οδηγία 2014/65/ΕΕ καλύπτει μεγαλύτερο εύρος παραγώγων επί εμπορευμάτων και αγορών σε σύγκριση με άλλες αγορές και δικαιοδοσίες. Ο ορισμός των παραγώγων επί εμπορευμάτων σύμφωνα με το άρθρο 2 παράγραφος 1 σημείο 30) του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (2) είναι ευρύς και περιλαμβάνει επίσης τιτλοποιημένα παράγωγα και παράγωγα διακανονιζόμενα σε μετρητά τα οποία δεν διαθέτουν ενσώματο υποκείμενο μέσο, όπως οι κλιματικές μεταβλητές. Στην περίπτωση τιτλοποιημένων παραγώγων δεν εφαρμόζεται η έννοια του τρέχοντος μήνα και των άλλων μηνών. Στην περίπτωση παραγώγων που δεν διαθέτουν ενσώματο υποκείμενο μέσο δεν μπορεί να χρησιμοποιηθεί η παραδοτέα ποσότητα για τον καθορισμό ορίου θέσης. Επομένως, οι αρμόδιες αρχές θα πρέπει να μπορούν να ενισχύουν ή να προσαρμόζουν τις μεθοδολογίες προκειμένου να καθορίζουν όρια θέσεων για τα εν λόγω παράγωγα επί εμπορευμάτων με βάση διαφορετικές παραμέτρους, όπως ο αριθμός των εκδοθέντων τίτλων ή η χρήση ανοικτών θέσεων και για τον τρέχοντα μήνα.
            
         
               (14)
            
            
               Ορισμένα παράγωγα επί εμπορευμάτων, ιδίως αυτά που αφορούν ηλεκτρική ενέργεια και φυσικό αέριο, προβλέπουν τη συνεχή παράδοση του υποκείμενου μέσου κατά τη διάρκεια μιας προσδιορισμένης χρονικής περιόδου όπως ημέρας, μήνα ή έτους. Επίσης, ορισμένες συμβάσεις με μεγαλύτερες περιόδους παράδοσης, όπως έτος ή τρίμηνο, μπορεί να αντικαθιστώνται αυτομάτως από συναφείς συμβάσεις με βραχύτερες περιόδους παράδοσης, όπως τρίμηνο ή μήνα (διαδοχικές συμβάσεις). Σε αυτές τις περιπτώσεις δεν είναι σωστό να καθοριστεί όριο θέσης επί παραγώγου που λήγει τον τρέχοντα μήνα για τη σύμβαση που θα αντικατασταθεί πριν από την παράδοση, καθώς το εν λόγω όριο δεν θα κάλυπτε τη λήξη και τη φυσική παράδοση ή τον διακανονισμό της σύμβασης με μετρητά. Στο μέτρο που περίοδοι παράδοσης συμβάσεων για το ίδιο υποκείμενο μέσο επικαλύπτονται, θα πρέπει να εφαρμόζεται ενιαίο όριο θέσης για όλες τις συναφείς συμβάσεις, ώστε να λαμβάνονται καταλλήλως υπόψη οι θέσεις σε όλες αυτές τις συμβάσεις που μπορεί δυνητικά να παραδοθούν. Για να διευκολυνθεί αυτή η διαδικασία, οι συναφείς συμβάσεις θα πρέπει να υπολογίζονται σε μονάδες του υποκείμενου μέσου, να αθροίζονται και να διακανονίζονται αναλόγως.
            
         
               (15)
            
            
               Για ορισμένα παράγωγα επί γεωργικών εμπορευμάτων, τα οποία επηρεάζουν ουσιαστικά τις τελικές τιμές των τροφίμων, η μεθοδολογία επιτρέπει στις αρμόδιες αρχές να καθορίζουν βασικό όριο και όριο θέσης κατώτερο του ελάχιστου γενικού εύρους τιμών, εφόσον εντοπίζουν αποδεικτικά στοιχεία κερδοσκοπικής δραστηριότητας η οποία επηρεάζει σημαντικά τις τιμές.
            
         
               (16)
            
            
               Οι αρμόδιες αρχές θα πρέπει να αξιολογούν εάν, λόγω των παραγόντων που απαριθμούνται στο άρθρο 57 παράγραφος 3 της οδηγίας 2014/65/ΕΕ, απαιτείται προσαρμογή του βασικού ορίου για να καθοριστεί το τελικό επίπεδο του ορίου θέσης. Οι εν λόγω παράγοντες θα πρέπει να λαμβάνονται υπόψη κατά την αξιολόγηση αναλόγως του συγκεκριμένου παραγώγου επί εμπορευμάτων. Οι μεθοδολογίες θα πρέπει να παρέχουν κατευθύνσεις σχετικά με τον τρόπο καθορισμού του ορίου χωρίς να αφαιρούν τη λήψη της τελικής απόφασης για το κατάλληλο όριο θέσης σε ένα παράγωγο επί εμπορευμάτων από την αρμόδια αρχή, ώστε να αποτρέπεται η κατάχρηση της αγοράς. Οι παράγοντες θα πρέπει να παρέχουν σημαντικές ενδείξεις στις αρμόδιες αρχές και στην ΕΑΚΑΑ ώστε να τις διευκολύνουν να διαμορφώνουν γνώμη και να διασφαλίζουν την κατάλληλη ευθυγράμμιση των ορίων θέσεων σε ολόκληρη την Ένωση, μεταξύ άλλων αξιολογώντας τον αντίκτυπο της μεταβλητότητας κατά περίπτωση και με τη συχνότητα που είναι αναγκαία ώστε να διασφαλίζεται ότι τα όρια θέσεων εξακολουθούν να είναι κατάλληλα.
            
         
               (17)
            
            
               Τα όρια θέσεων δεν θα πρέπει να προκαλούν φραγμούς στην ανάπτυξη νέων παραγώγων επί εμπορευμάτων και δεν θα πρέπει να εμποδίζουν την επαρκή λειτουργία τμημάτων των αγορών παραγώγων επί εμπορευμάτων τα οποία διαθέτουν μικρότερη ρευστότητα. Κατά την εφαρμογή της νομοθεσίας οι αρμόδιες αρχές θα πρέπει να λαμβάνουν υπόψη τον χρόνο που απαιτείται για την ανάπτυξη και την προσέλκυση ρευστότητας σε νέα και υφιστάμενα παράγωγα επί εμπορευμάτων, και ιδίως στην περίπτωση παραγώγων επί εμπορευμάτων τα οποία μπορεί να υποστηρίζουν τη διαχείριση κινδύνων σε εξειδικευμένες ή μη ώριμες αγορές ή που έχουν σκοπό την ανάπτυξη νέων συμφωνιών αντιστάθμισης σε νέα εμπορεύματα. Δεδομένου του μεγάλου εύρους αγορών και εμπορευμάτων στα οποία εφαρμόζεται το καθεστώς των ορίων θέσεων, δεν υπάρχει ενιαία και προκαθορισμένη χρονική περίοδος η οποία να αποτυπώνει επαρκώς τη μετάβαση μιας σύμβασης παραγώγων επί εμπορευμάτων από το καθεστώς της νέας σύμβασης στο καθεστώς της καθιερωμένης σύμβασης. Αντιστοίχως, υπάρχουν πολλές συμβάσεις παραγώγων επί εμπορευμάτων οι οποίες μπορεί να μην προσελκύσουν ποτέ αρκετούς συμμετέχοντες ή ρευστότητα ώστε τα όρια θέσεων να μπορέσουν να εφαρμοστούν αποτελεσματικά χωρίς να υπάρχει κίνδυνος συχνής και απροειδοποίητης παράβασης του ορίου και, συνεπώς, διατάραξης της τιμολόγησης και του διακανονισμού των εν λόγω παραγώγων επί εμπορευμάτων. Για να αντιμετωπιστούν αυτοί οι κίνδυνοι για την αποδοτική λειτουργία των αγορών, η μεθοδολογία προβλέπει κλιμακούμενη προσέγγιση, στην οποία το όριο θέσης για τον τρέχοντα μήνα και για τους άλλους μήνες καθορίζεται σε σταθερό επίπεδο 2 500 παρτίδων για παράγωγα επί εμπορευμάτων και 2,5 εκατομμυρίων εκδοθέντων τίτλων για τιτλοποιημένα παράγωγα με υποκείμενο εμπόρευμα για συμβάσεις που δεν υπερβαίνουν οριακή τιμή 10 000 παρτίδων ή 10 εκατομμυρίων τίτλων, αντιστοίχως. Οι συμβάσεις που υπερβαίνουν αυτές τις οριακές τιμές, ενώ εξακολουθούν να είναι σχετικά μη ρευστοποιήσιμες, θα πρέπει να μπορούν να επωφελούνται, κατά περίπτωση, από μεγαλύτερο όριο, ώστε να διασφαλίζεται ότι δεν περιορίζονται κατά τρόπο αθέμιτο οι συναλλαγές στις εν λόγω συμβάσεις.
            
         
               (18)
            
            
               Ο αριθμός, η σύνθεση και ο ρόλος των συμμετεχόντων στην αγορά σε ένα παράγωγο επί εμπορευμάτων μπορεί να επηρεάζουν τον χαρακτήρα και το μέγεθος των θέσεων που κατέχουν στην αγορά ορισμένοι συμμετέχοντες. Για ορισμένα παράγωγα επί εμπορευμάτων ορισμένοι συμμετέχοντες στην αγορά μπορεί να κατέχουν μεγάλη θέση, η οποία αντικατοπτρίζει τον ρόλο τους στην αγοραπωλησία και στην παράδοση του εμπορεύματος, όταν βρίσκονται στην απέναντι πλευρά της αγοράς σε σχέση με την πλειονότητα των άλλων συμμετεχόντων στην αγορά που παρέχουν ρευστότητα ή υπηρεσίες διαχείρισης κινδύνων για την υποκείμενη αγορά εμπορευμάτων.
            
         
               (19)
            
            
               Η προσφορά, η χρήση, η διαθεσιμότητα του υποκείμενου εμπορεύματος, καθώς και η πρόσβαση σε αυτό αποτελούν χαρακτηριστικά της αγοράς της υποκείμενης αγοράς εμπορευμάτων. Μέσω της αξιολόγησης αναλυτικότερων συνιστωσών αυτών των χαρακτηριστικών, όπως η αλλοιωσιμότητα του εμπορεύματος και η μέθοδος μεταφοράς, η αρμόδια αρχή μπορεί να προσδιορίζει την ευελιξία της αγοράς και να προσαρμόζει τα όρια θέσεων καταλλήλως.
            
         
               (20)
            
            
               Για ορισμένα παράγωγα επί εμπορευμάτων μπορεί να υπάρχει μεγάλη απόκλιση μεταξύ των ανοικτών θέσεων και της παραδοτέας ποσότητας. Αυτό μπορεί να συμβαίνει στην περίπτωση που υπάρχουν σχετικά ελάχιστες συναλλαγές παραγώγων σε σύγκριση με την παραδοτέα ποσότητα, οπότε οι ανοικτές θέσεις θα είναι μικρότερες σε σύγκριση με την παραδοτέα ποσότητα ή, για παράδειγμα, στην περίπτωση που συγκεκριμένο παράγωγο επί εμπορευμάτων χρησιμοποιείται ευρέως για την αντιστάθμιση πολλών διαφορετικών ανοιγμάτων σε κίνδυνο και, επομένως, η παραδοτέα ποσότητα είναι μικρότερη σε σύγκριση με τις ανοικτές θέσεις. Τέτοιες σημαντικές αποκλίσεις μεταξύ των ανοικτών θέσεων και της παραδοτέας ποσότητας δικαιολογούν αυξήσεις ή μειώσεις του βασικού ορίου που εφαρμόζεται για το όριο θέσεων επί παραγώγων που λήγουν άλλον μήνα, ώστε να αποφεύγεται η διατάραξη της αγοράς όταν πλησιάζει ο τρέχων μήνας (μήνας παράδοσης) του παραγώγου.
            
         
               (21)
            
            
               Η νέα νομοθεσία του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων που προβλέπει η οδηγία 2014/65/ΕΕ και ο κανονισμός (ΕΕ) αριθ. 600/2014 εφαρμόζεται από τις 3 Ιανουαρίου 2017. Προκειμένου να εξασφαλισθεί η συνοχή και η ασφάλεια δικαίου, ο παρών κανονισμός θα πρέπει να εφαρμόζεται από την ίδια ημερομηνία.
            
         
               (22)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι απαραίτητο οι διατάξεις που προβλέπονται στον παρόντα κανονισμό και οι σχετικές εθνικές διατάξεις για τη μεταφορά της οδηγίας 2014/65/ΕΕ να εφαρμόζονται από την ίδια ημερομηνία.
            
         
               (23)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Επιτροπή.
            
         
               (24)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους — οφέλους και ζήτησε τη γνώμη της ομάδας συμφεροντούχων κινητών αξιών και αγορών που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Ο παρών κανονισμός ορίζει κανόνες για τον υπολογισμό της καθαρής θέσης που κατέχει ένα πρόσωπο σε παράγωγο επί εμπορευμάτων και τη μεθοδολογία υπολογισμού των ορίων θέσεων στο μέγεθος της εν λόγω θέσης.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   1)   «Μη χρηματοοικονομική οντότητα»: φυσικό ή νομικό πρόσωπο που δεν είναι:
   
               α)
            
            
               επιχείρηση επενδύσεων που έχει άδεια λειτουργίας σύμφωνα με την οδηγία 2014/65/ΕE·
            
         
               β)
            
            
               πιστωτικό ίδρυμα που έχει άδεια λειτουργίας σύμφωνα με την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου (4)·
            
         
               γ)
            
            
               ασφαλιστική επιχείρηση που έχει άδεια λειτουργίας σύμφωνα με την οδηγία 73/239/ΕΟΚ του Συμβουλίου (5)·
            
         
               δ)
            
            
               ασφαλιστική επιχείρηση που έχει άδεια λειτουργίας σύμφωνα με την οδηγία 2002/83/ΕΚ του Ευρωπαϊκού Κοινοβουλίου και του Συμβουλίου (6)·
            
         
               ε)
            
            
               αντασφαλιστική επιχείρηση που έχει άδεια λειτουργίας σύμφωνα με την οδηγία 2005/68/ΕΚ του Ευρωπαϊκού Κοινοβουλίου και του Συμβουλίου (7)·
            
         
               στ)
            
            
               ΟΣΕΚΑ και, κατά περίπτωση, η εταιρεία διαχείρισής του, που έχει άδεια λειτουργίας σύμφωνα με την οδηγία 2009/65/ΕΚ του Ευρωπαϊκού Κοινοβουλίου και του Συμβουλίου (8)·
            
         
               ζ)
            
            
               ίδρυμα επαγγελματικών συνταξιοδοτικών παροχών κατά την έννοια του άρθρου 6 στοιχείο α) της οδηγίας 2003/41/ΕΚ του Ευρωπαϊκού Κοινοβουλίου και του Συμβουλίου (9)·
            
         
               η)
            
            
               οργανισμός εναλλακτικών επενδύσεων υπό τη διαχείριση ΔΟΕΕ που έχει λάβει άδεια λειτουργίας ή έχει καταχωριστεί σύμφωνα με την οδηγία 2011/61/ΕΕ του Ευρωπαϊκού Κοινοβουλίου και του Συμβουλίου (10)·
            
         
               θ)
            
            
               κεντρικός αντισυμβαλλόμενος που έχει άδεια λειτουργίας σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (11)·
            
         
               ι)
            
            
               κεντρικό αποθετήριο τίτλων που έχει άδεια λειτουργίας σύμφωνα με τον κανονισμό (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου (12).
            
         Μια οντότητα τρίτης χώρας είναι μη χρηματοοικονομική οντότητα σε περιπτώσεις όπου δεν θα ήταν υποχρεωτικό να λάβει άδεια λειτουργίας δυνάμει οποιασδήποτε ανωτέρω αναφερόμενης νομοθεσίας εάν είχε την έδρα της στην Ένωση και υπόκειτο στο δίκαιο της Ένωσης.
   2)   «Σύμβαση τρέχοντος μήνα»: η σύμβαση παραγώγων επί εμπορευμάτων σε σχέση με συγκεκριμένο υποκείμενο εμπόρευμα η οποία είναι η επόμενη σύμβαση που θα λήξει σύμφωνα με τους κανόνες του τόπου διαπραγμάτευσης.
   3)   «Σύμβαση άλλου μήνα»: οποιαδήποτε σύμβαση παραγώγων επί εμπορευμάτων η οποία δεν είναι σύμβαση τρέχοντος μήνα.
   ΚΕΦΑΛΑΙΟ II
   
      ΜΕΘΟΔΟΣ ΥΠΟΛΟΓΙΣΜΟΥ ΤΟΥ ΜΕΓΕΘΟΥΣ ΤΗΣ ΚΑΘΑΡΗΣ ΘΕΣΗΣ ΕΝΟΣ ΠΡΟΣΩΠΟΥ
   
   Άρθρο 3
   Άθροιση και συμψηφισμός θέσεων σε παράγωγο επί εμπορευμάτων
   (άρθρο 57 παράγραφος 1 της οδηγίας 2014/65/ΕΕ)
   1.   Η καθαρή θέση ενός προσώπου σε παράγωγο επί εμπορευμάτων είναι το άθροισμα των θέσεων που κατέχει στο εν λόγω παράγωγο επί εμπορευμάτων το οποίο αποτελεί αντικείμενο διαπραγμάτευσης σε τόπο διαπραγμάτευσης, σε παράγωγα επί εμπορευμάτων που θεωρούνται ίδια με το εν λόγω παράγωγο επί εμπορευμάτων, σύμφωνα με το άρθρο 5 παράγραφος 1, και σε οικονομικά ισοδύναμες συμβάσεις εξωχρηματιστηριακών παραγώγων, σύμφωνα με το άρθρο 6.
   2.   Στην περίπτωση που ένα πρόσωπο κατέχει θετικές και αρνητικές θέσεις σε οποιοδήποτε από τα παράγωγα επί εμπορευμάτων που αναφέρονται στην παράγραφο 1, το πρόσωπο συμψηφίζει τις εν λόγω θέσεις για να καθοριστεί η καθαρή θέση του για το εν λόγω παράγωγο επί εμπορευμάτων.
   3.   Οι θέσεις που κατέχει μια μη χρηματοοικονομική οντότητα σε παράγωγα επί εμπορευμάτων τα οποία, με βάση αντικειμενικές μετρήσεις, μειώνουν τους κινδύνους σύμφωνα με το άρθρο 7, όπως έχει εγκριθεί από την αρμόδια αρχή σύμφωνα με το άρθρο 8, δεν αθροίζονται για σκοπούς προσδιορισμού της καθαρής θέσης της εν λόγω μη χρηματοοικονομικής οντότητας.
   4.   Ένα πρόσωπο προσδιορίζει χωριστά την καθαρή θέση που κατέχει σε ένα παράγωγο επί εμπορευμάτων για τις συμβάσεις τρέχοντος μήνα και χωριστά για τις συμβάσεις άλλου μήνα.
   Άρθρο 4
   Μέθοδος υπολογισμού των θέσεων για νομικές οντότητες εντός ομίλου
   (άρθρο 57 παράγραφος 1 της οδηγίας 2014/65/ΕΕ)
   1.   Μια μητρική εταιρεία προσδιορίζει την καθαρή θέση της αθροίζοντας τις κατωτέρω θέσεις σύμφωνα με το άρθρο 3:
   
               α)
            
            
               τη δική της καθαρή θέση·
            
         
               β)
            
            
               τις καθαρές θέσεις καθεμιάς εκ των θυγατρικών της.
            
         2.   Κατά παρέκκλιση της παραγράφου 1, η μητρική εταιρεία ενός οργανισμού συλλογικών επενδύσεων ή, στην περίπτωση που ο οργανισμός συλλογικών επενδύσεων έχει διορίσει εταιρεία διαχείρισης, η μητρική εταιρεία της εν λόγω εταιρείας διαχείρισης δεν αθροίζει τις θέσεις σε παράγωγα επί εμπορευμάτων οποιουδήποτε οργανισμού συλλογικών επενδύσεων στην περίπτωση που δεν επηρεάζει κατ' οποιονδήποτε τρόπο τις επενδυτικές αποφάσεις σχετικά με το άνοιγμα, τη διατήρηση ή το κλείσιμο των εν λόγω θέσεων.
   Άρθρο 5
   Ίδια παράγωγα επί εμπορευμάτων και σημαντικές ποσότητες
   (άρθρο 57 παράγραφος 6 της οδηγίας 2014/65/ΕΕ)
   1.   Ένα παράγωγο επί εμπορευμάτων το οποίο αποτελεί αντικείμενο διαπραγμάτευσης σε τόπο διαπραγμάτευσης θεωρείται ίδιο με παράγωγο επί εμπορευμάτων το οποίο αποτελεί αντικείμενο διαπραγμάτευσης σε άλλο τόπο διαπραγμάτευσης εφόσον πληρούνται οι κατωτέρω προϋποθέσεις:
   
               α)
            
            
               αμφότερα τα παράγωγα επί εμπορευμάτων έχουν πανομοιότυπες συμβατικές προδιαγραφές, όρους και προϋποθέσεις, με την εξαίρεση των ρυθμίσεων διαχείρισης κινδύνων κατά την ολοκλήρωση της συναλλαγής·
            
         
               β)
            
            
               αμφότερα τα παράγωγα επί εμπορευμάτων σχηματίζουν μια ενιαία εμπορεύσιμη μονάδα ανοικτών θέσεων ή, στην περίπτωση παραγώγων επί εμπορευμάτων τα οποία ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ, εκδοθέντων τίτλων μέσω της οποίας οι κατεχόμενες θέσεις σε παράγωγο επί εμπορευμάτων που αποτελεί αντικείμενο διαπραγμάτευσης σε έναν τόπο διαπραγμάτευσης μπορούν να εκκαθαριστούν με τις κατεχόμενες θέσεις στο παράγωγο επί εμπορευμάτων που αποτελεί αντικείμενο διαπραγμάτευσης στον άλλο τόπο διαπραγμάτευσης.
            
         2.   Ένα παράγωγο επί εμπορευμάτων θεωρείται ότι αποτελεί αντικείμενο διαπραγμάτευσης σε σημαντικές ποσότητες σε έναν τόπο διαπραγμάτευσης στην περίπτωση που η διαπραγμάτευση του παραγώγου επί εμπορευμάτων στον εν λόγω τόπο διαπραγμάτευσης κατά τη διάρκεια μιας περιόδου τριών διαδοχικών μηνών:
   
               α)
            
            
               υπερβαίνει μέση ποσότητα ημερήσιων ανοικτών θέσεων της τάξης των 10 000 παρτίδων κατά τον τρέχοντα μήνα και άλλους μήνες συνδυαστικά· ή
            
         
               β)
            
            
               στην περίπτωση παραγώγων επί εμπορευμάτων που ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ, όταν ο αριθμός των υπό διαπραγμάτευση μονάδων πολλαπλασιαζόμενος με την τιμή υπερβαίνει μέσο ημερήσιο ποσό ύψους 1 εκατ. ευρώ.
            
         3.   Ο τόπος διαπραγμάτευσης στον οποίο πραγματοποιείται η μεγαλύτερη ποσότητα συναλλαγών στο ίδιο παράγωγο επί εμπορευμάτων είναι ο τόπος διαπραγμάτευσης στον οποίο σημειώνεται, κατά τη διάρκεια ενός έτους:
   
               α)
            
            
               ο μεγαλύτερος μέσος όρος ημερήσιων ανοικτών θέσεων· ή
            
         
               β)
            
            
               στην περίπτωση παραγώγων επί εμπορευμάτων που ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ, το μεγαλύτερο μέσο ημερήσιο ποσό.
            
         Άρθρο 6
   Συμβάσεις εξωχρηματιστηριακών παραγώγων οικονομικά ισοδύναμες με παράγωγα επί εμπορευμάτων που αποτελούν αντικείμενο διαπραγμάτευσης σε τόπους διαπραγμάτευσης
   (άρθρο 57 παράγραφος 1 της οδηγίας 2014/65/ΕΕ)
   Ένα εξωχρηματιστηριακό παράγωγο θεωρείται οικονομικά ισοδύναμο με παράγωγο επί εμπορευμάτων που αποτελεί αντικείμενο διαπραγμάτευσης σε τόπο διαπραγμάτευσης στην περίπτωση που διαθέτει πανομοιότυπες συμβατικές προδιαγραφές, όρους και προϋποθέσεις, με την εξαίρεση διαφορετικών προδιαγραφών μεγέθους παρτίδας, ημερομηνιών παράδοσης που αποκλίνουν περισσότερο από μία ημερολογιακή ημέρα και διαφορετικών ρυθμίσεων μετασυναλλακτικής διαχείρισης κινδύνων.
   Άρθρο 7
   Θέσεις που μειώνουν τους κινδύνους που συνδέονται άμεσα με εμπορικές δραστηριότητες
   (άρθρο 57 παράγραφος 1 της οδηγίας 2014/65/ΕΕ)
   1.   Μια θέση την οποία κατέχει μη χρηματοοικονομική οντότητα σε παράγωγα επί εμπορευμάτων τα οποία αποτελούν αντικείμενο διαπραγμάτευσης σε τόπους διαπραγμάτευσης ή σε οικονομικά ισοδύναμες συμβάσεις εξωχρηματιστηριακών παραγώγων, σύμφωνα με το άρθρο 6, μειώνει τους κινδύνους που συνδέονται άμεσα με τις εμπορικές δραστηριότητες της εν λόγω μη χρηματοοικονομικής οντότητας στην περίπτωση που είτε μόνη της είτε σε συνδυασμό με άλλα παράγωγα σύμφωνα με την παράγραφο 2 («θέση σε χαρτοφυλάκιο παραγώγων επί εμπορευμάτων») πληροί ένα από τα κατωτέρω κριτήρια:
   
               α)
            
            
               μειώνει τους κινδύνους που προκύπτουν από τη δυνητική αλλαγή της αξίας περιουσιακών στοιχείων, υπηρεσιών, εισροών, προϊόντων, εμπορευμάτων ή υποχρεώσεων που η μη χρηματοοικονομική οντότητα ή ο όμιλός της κατέχει, παράγει, κατασκευάζει, επεξεργάζεται, παρέχει, αγοράζει, εμπορεύεται, εκμισθώνει, πωλεί ή βαρύνεται με αυτά ή προβλέπει εύλογα ότι κατέχει, παράγει, κατασκευάζει, επεξεργάζεται, παρέχει, αγοράζει, εμπορεύεται, εκμισθώνει, πωλεί ή βαρύνεται με αυτά κατά την κανονική πορεία της δραστηριότητάς του·
            
         
               β)
            
            
               χαρακτηρίζεται ως σύμβαση αντιστάθμισης, σύμφωνα με τα διεθνή πρότυπα χρηματοοικονομικής αναφοράς (ΔΠΧΑ) που εγκρίθηκαν σύμφωνα με το άρθρο 3 του κανονισμού (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (13).
            
         2.   Για τους σκοπούς της παραγράφου 1, μια θέση που μειώνει τον κίνδυνο, είτε μόνη της είτε σε συνδυασμό με άλλα παράγωγα, είναι η θέση για την οποία η μη χρηματοοικονομική οντότητα ή το πρόσωπο που κατέχει τη θέση εκ μέρους της εν λόγω οντότητας:
   
               α)
            
            
               περιγράφει τα ακόλουθα στις εσωτερικές πολιτικές της:
               
                           i)
                        
                        
                           τους τύπους των συμβάσεων παραγώγων επί εμπορευμάτων που περιλαμβάνονται στα χαρτοφυλάκια τα οποία χρησιμοποιούνται για τη μείωση των κινδύνων που συνδέονται άμεσα με την εμπορική δραστηριότητα και τα κριτήρια επιλεξιμότητάς τους·
                        
                     
                           ii)
                        
                        
                           τη σύνδεση μεταξύ του χαρτοφυλακίου και των κινδύνων που μειώνει το χαρτοφυλάκιο·
                        
                     
                           iii)
                        
                        
                           τα μέτρα που έχουν ληφθεί για να διασφαλιστεί ότι οι θέσεις που αφορούν τις εν λόγω συμβάσεις δεν εξυπηρετούν άλλον σκοπό πέραν της κάλυψης των κινδύνων που συνδέονται άμεσα με τις εμπορικές δραστηριότητες της μη χρηματοοικονομικής οντότητας, και ότι οποιαδήποτε θέση που εξυπηρετεί διαφορετικό σκοπό μπορεί να διακριθεί με σαφήνεια·
                        
                     
         
               β)
            
            
               μπορεί να παρέχει επαρκώς αναλυτική εικόνα των χαρτοφυλακίων όσον αφορά την κατηγορία παραγώγων επί εμπορευμάτων, το υποκείμενο εμπόρευμα, τον χρονικό ορίζοντα και οποιουσδήποτε άλλους συναφείς παράγοντες.
            
         Άρθρο 8
   Αίτηση εξαίρεσης από τα όρια θέσεων
   (άρθρο 57 παράγραφος 1 της οδηγίας 2014/65/ΕΕ)
   1.   Μια μη χρηματοοικονομική οντότητα που κατέχει κατάλληλη θέση σε παράγωγο επί εμπορευμάτων υποβάλλει αίτηση για την εξαίρεση που αναφέρεται στο άρθρο 57 παράγραφος 1 δεύτερο εδάφιο της οδηγίας 2014/65/ΕΕ στην αρμόδια αρχή η οποία καθορίζει το όριο θέσης για το εν λόγω παράγωγο επί εμπορευμάτων.
   2.   Το αναφερόμενο στην παράγραφο 1 πρόσωπο υποβάλλει στην αρμόδια αρχή τις κατωτέρω πληροφορίες, οι οποίες αποδεικνύουν πώς η θέση μειώνει τους κινδύνους που συνδέονται άμεσα με την εμπορική δραστηριότητα της μη χρηματοοικονομικής οντότητας:
   
               α)
            
            
               περιγραφή του χαρακτήρα και της αξίας των εμπορικών δραστηριοτήτων της μη χρηματοοικονομικής οντότητας στο εμπόρευμα το οποίο αφορά το παράγωγο επί εμπορευμάτων για το οποίο ζητείται εξαίρεση·
            
         
               β)
            
            
               περιγραφή του χαρακτήρα και της αξίας των δραστηριοτήτων της μη χρηματοοικονομικής οντότητας στη διαπραγμάτευση και στις θέσεις που κατέχει στα συναφή παράγωγα επί εμπορευμάτων που αποτελούν αντικείμενο διαπραγμάτευσης σε τόπους διαπραγμάτευσης και στις οικονομικά ισοδύναμες με αυτά συμβάσεις εξωχρηματιστηριακών παραγώγων·
            
         
               γ)
            
            
               περιγραφή του χαρακτήρα και του μεγέθους των ανοιγμάτων και των κινδύνων στο εμπόρευμα τους οποίους αναλαμβάνει ή αναμένεται να αναλάβει η μη χρηματοοικονομική οντότητα ως αποτέλεσμα των εμπορικών δραστηριοτήτων της και οι οποίοι μειώνονται ή θα μειώνονταν με τη χρήση παραγώγων επί εμπορευμάτων·
            
         
               δ)
            
            
               επεξήγηση του τρόπου με τον οποίο η χρήση παραγώγων επί εμπορευμάτων από τη μη χρηματοοικονομική οντότητα μειώνει το άνοιγμα και τους κινδύνους της στις εμπορικές δραστηριότητές της.
            
         3.   Η αρμόδια αρχή εγκρίνει ή απορρίπτει την αίτηση εντός 21 ημερολογιακών ημερών από την παραλαβή της αίτησης και ενημερώνει τη μη χρηματοοικονομική οντότητα για την έγκριση ή την απόρριψη της εξαίρεσης.
   4.   Η μη χρηματοοικονομική οντότητα ενημερώνει την αρμόδια αρχή εάν υπάρξει σημαντική αλλαγή στον χαρακτήρα ή στην αξία των εμπορικών δραστηριοτήτων της μη χρηματοοικονομικής οντότητας ή στις δραστηριότητες συναλλαγών σε παράγωγα επί εμπορευμάτων και η αλλαγή αφορά τις πληροφορίες που ορίζονται στην παράγραφο 2 στοιχείο β), και υποβάλλει νέα αίτηση εξαίρεσης, εάν σκοπεύει να συνεχίσει να χρησιμοποιεί την εξαίρεση.
   ΚΕΦΑΛΑΙΟ III
   
      ΜΕΘΟΔΟΛΟΓΙΑ ΥΠΟΛΟΓΙΣΜΟΥ ΤΩΝ ΟΡΙΩΝ ΘΕΣΕΩΝ ΑΠΟ ΤΙΣ ΑΡΜΟΔΙΕΣ ΑΡΧΕΣ
   
   
      ΤΜΗΜΑ 1
   
   
      
         Προσδιορισμός των βασικών μεγεθών
      
   
   Άρθρο 9
   Μεθοδολογία καθορισμού του βασικού μεγέθους για όρια θέσεων επί παραγώγων που λήγουν κατά τον τρέχοντα μήνα
   (άρθρο 57 παράγραφος 4 της οδηγίας 2014/65/ΕΕ)
   1.   Οι αρμόδιες αρχές καθορίζουν βασικό μέγεθος για το όριο θέσης σε παράγωγο επί εμπορευμάτων που λήγει κατά τον τρέχοντα μήνα υπολογίζοντας το 25 % της παραδοτέας ποσότητας για το εν λόγω παράγωγο επί εμπορευμάτων.
   2.   Το βασικό μέγεθος ορίζεται σε παρτίδες οι οποίες αποτελούν τη μονάδα διαπραγμάτευσης που χρησιμοποιείται από τον τόπο διαπραγμάτευσης στον οποίο πραγματοποιείται η διαπραγμάτευση του παραγώγου επί εμπορευμάτων και αντιπροσωπεύουν τυποποιημένη ποσότητα του υποκείμενου εμπορεύματος.
   3.   Στην περίπτωση που η αρμόδια αρχή καθορίζει διαφορετικά όρια θέσεων για διαφορετικά χρονικά σημεία εντός της περιόδου του τρέχοντος μήνα, τα εν λόγω όρια θέσεων μειώνονται σταδιακά προς τη λήξη του παραγώγου επί εμπορευμάτων και λαμβάνουν υπόψη τις ρυθμίσεις διαχείρισης θέσεων του τόπου διαπραγμάτευσης.
   4.   Κατά παρέκκλιση της παραγράφου 1, οι αρμόδιες αρχές προσδιορίζουν το βασικό μέγεθος για το όριο θέσης για κάθε σύμβαση παραγώγων με υποκείμενο μέσο που μπορεί να χαρακτηριστεί ως τρόφιμο που προορίζεται για ανθρώπινη κατανάλωση, με σύνολο συνδυασμένων ανοικτών θέσεων σε συμβάσεις τρέχοντος μήνα και άλλου μήνα το οποίο υπερβαίνει τις 50 000 παρτίδες κατά τη διάρκεια μιας περιόδου τριών διαδοχικών μηνών, υπολογίζοντας το 20 % της παραδοτέας ποσότητας στο συγκεκριμένο παράγωγο εμπορεύματος.
   Άρθρο 10
   Παραδοτέα ποσότητα
   (άρθρο 57 παράγραφος 3 της οδηγίας 2014/65/ΕΕ)
   1.   Οι αρμόδιες αρχές υπολογίζουν την παραδοτέα ποσότητα για ένα παράγωγο επί εμπορευμάτων προσδιορίζοντας την ποσότητα του υποκείμενου εμπορεύματος που μπορεί να χρησιμοποιηθεί για την εκπλήρωση των απαιτήσεων παράδοσης του παραγώγου επί εμπορευμάτων.
   2.   Οι αρμόδιες αρχές καθορίζουν την παραδοτέα ποσότητα για ένα παράγωγο επί εμπορευμάτων που αναφέρεται στην παράγραφο 1 με βάση τη μέση μηνιαία ποσότητα του υποκείμενου εμπορεύματος που ήταν διαθέσιμη για παράδοση κατά τη διάρκεια μιας περιόδου ενός έτους αμέσως πριν από τον εν λόγω καθορισμό.
   3.   Για να προσδιοριστεί η ποσότητα του υποκείμενου εμπορεύματος που πληροί τις προϋποθέσεις της παραγράφου 1, οι αρμόδιες αρχές λαμβάνουν υπόψη τα κατωτέρω κριτήρια:
   
               α)
            
            
               τις συμφωνίες αποθήκευσης για το υποκείμενο εμπόρευμα·
            
         
               β)
            
            
               τους παράγοντες που μπορεί να επηρεάζουν την προμήθεια του υποκείμενου εμπορεύματος.
            
         Άρθρο 11
   Μεθοδολογία καθορισμού του βασικού μεγέθους για όρια θέσεων επί παραγώγων που λήγουν άλλον μήνα
   (άρθρο 57 παράγραφος 4 της οδηγίας 2014/65/ΕΕ)
   1.   Οι αρμόδιες αρχές καθορίζουν βασικό μέγεθος για το όριο θέσης σε παράγωγο επί εμπορευμάτων που λήγει άλλον μήνα υπολογίζοντας το 25 % των ανοικτών θέσεων στο εν λόγω παράγωγο επί εμπορευμάτων.
   2.   Το βασικό μέγεθος ορίζεται σε παρτίδες οι οποίες αποτελούν τη μονάδα διαπραγμάτευσης που χρησιμοποιείται από τον τόπο διαπραγμάτευσης στον οποίο πραγματοποιείται η διαπραγμάτευση του παραγώγου επί εμπορευμάτων και αντιπροσωπεύουν τυποποιημένη ποσότητα του υποκείμενου εμπορεύματος.
   Άρθρο 12
   Ανοικτές θέσεις
   (άρθρο 57 παράγραφος 3 της οδηγίας 2014/65/ΕΕ)
   Οι αρμόδιες αρχές υπολογίζουν τις ανοικτές θέσεις σε παράγωγο επί εμπορευμάτων αθροίζοντας τον αριθμό των παρτίδων του εν λόγω παραγώγου επί εμπορευμάτων που είναι σε κυκλοφορία σε τόπους διαπραγμάτευσης μια δεδομένη χρονική στιγμή.
   Άρθρο 13
   Μεθοδολογία καθορισμού του βασικού μεγέθους όσον αφορά ορισμένες συμβάσεις
   (άρθρο 57 παράγραφος 4 της οδηγίας 2014/65/ΕΕ)
   1.   Κατά παρέκκλιση του άρθρου 9, οι αρμόδιες αρχές καθορίζουν το βασικό μέγεθος για όρια θέσεων επί παραγώγων που λήγουν κατά τον τρέχοντα μήνα για συμβάσεις τρέχοντος μήνα με χρηματικό διακανονισμό οι οποίες υπόκεινται στο τμήμα Γ σημείο 10 του παραρτήματος I της οδηγίας 2014/65/ΕΕ και οι οποίες δεν προβλέπουν μετρήσιμη παραδοτέα ποσότητα των υποκείμενων εμπορευμάτων τους υπολογίζοντας το 25 % των ανοικτών θέσεων στις εν λόγω συμβάσεις παραγώγων επί εμπορευμάτων.
   2.   Κατά παρέκκλιση των άρθρων 9 και 11, οι αρμόδιες αρχές καθορίζουν το βασικό μέγεθος για τα όρια θέσεων σε παράγωγα επί εμπορευμάτων που ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ υπολογίζοντας το 25 % του αριθμού των εκδοθέντων τίτλων. Το βασικό μέγεθος καθορίζεται ως αριθμός τίτλων.
   3.   Κατά παρέκκλιση των άρθρων 9 και 11, στην περίπτωση που ένα παράγωγο επί εμπορευμάτων προβλέπει τη συνεχή παράδοση του υποκείμενου μέσου κατά τη διάρκεια μιας καθορισμένης χρονικής περιόδου, τα βασικά μεγέθη που υπολογίζονται σύμφωνα με τα άρθρα 9 και 11 εφαρμόζονται σε συναφή παράγωγα επί εμπορευμάτων για το ίδιο υποκείμενο μέσο, στο μέτρο που οι περίοδοι παράδοσής τους επικαλύπτονται. Το βασικό μέγεθος καθορίζεται σε μονάδες του υποκείμενου μέσου.
   
      ΤΜΗΜΑ II
   
   
      
         Συναφείς παράγοντες για τον υπολογισμό ορίων θέσεων
      
   
   Άρθρο 14
   Αξιολόγηση παραγόντων
   (άρθρο 57 παράγραφος 3 της οδηγίας 2014/65/ΕΕ)
   Οι αρμόδιες αρχές καθορίζουν τα όρια θέσεων σε παράγωγο επί εμπορευμάτων που λήγει τον τρέχοντα μήνα και άλλον μήνα προσαρμόζοντας το βασικό μέγεθος που καθορίζεται σύμφωνα με τα άρθρα 9, 11 και 13 με βάση τον δυνητικό αντίκτυπο των παραγόντων που αναφέρονται στα άρθρα 16 έως 20 στην ακεραιότητα της αγοράς του εν λόγω παραγώγου και του υποκείμενου εμπορεύματός του σε όριο:
   
               α)
            
            
               κυμαινόμενο μεταξύ 5 % και 35 %· ή
            
         
               β)
            
            
               κυμαινόμενο μεταξύ 2,5 % και 35 % για οποιαδήποτε σύμβαση παραγώγων με υποκείμενο μέσο το οποίο είναι τρόφιμο που προορίζεται για ανθρώπινη κατανάλωση με σύνολο συνδυασμένων ανοικτών θέσεων σε συμβάσεις τρέχοντος μήνα και άλλου μήνα το οποίο υπερβαίνει τις 50 000 παρτίδες κατά τη διάρκεια μιας περιόδου τριών διαδοχικών μηνών.
            
         Άρθρο 15
   Νέες και μη ρευστοποιήσιμες συμβάσεις
   (άρθρο 57 παράγραφος 3 στοιχείο ζ) της οδηγίας 2014/65/ΕΕ)
   1.   Κατά παρέκκλιση του άρθρου 14:
   
               α)
            
            
               για παράγωγα επί εμπορευμάτων που αποτελούν αντικείμενο διαπραγμάτευσης σε τόπο διαπραγμάτευσης με σύνολο συνδυασμένων ανοικτών θέσεων σε συμβάσεις τρέχοντος μήνα και άλλου μήνα το οποίο δεν υπερβαίνει τις 10 000 παρτίδες κατά τη διάρκεια μιας περιόδου τριών διαδοχικών μηνών, οι αρμόδιες αρχές καθορίζουν το όριο θέσεων στα εν λόγω παράγωγα επί εμπορευμάτων στις 2 500 παρτίδες·
            
         
               β)
            
            
               για παράγωγα επί εμπορευμάτων που αποτελούν αντικείμενο διαπραγμάτευσης σε τόπο διαπραγμάτευσης με σύνολο συνδυασμένων ανοικτών θέσεων σε συμβάσεις τρέχοντος μήνα και άλλου μήνα το οποίο υπερβαίνει τις 10 000 παρτίδες αλλά δεν υπερβαίνει τις 20 000 παρτίδες κατά τη διάρκεια μιας περιόδου τριών διαδοχικών μηνών, οι αρμόδιες αρχές καθορίζουν το όριο θέσεων επί παραγώγων που λήγουν κατά τον τρέχοντα μήνα και άλλον μήνα σε ποσοστό κυμαινόμενο από 5 % έως 40 %·
            
         
               γ)
            
            
               για παράγωγα επί εμπορευμάτων που ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ με συνολικό αριθμό εκδοθέντων τίτλων που δεν υπερβαίνει τα 10 εκατ. κατά τη διάρκεια μιας περιόδου τριών διαδοχικών μηνών, η αρμόδια αρχή καθορίζει το όριο των θέσεων στα εν λόγω παράγωγα επί εμπορευμάτων στα 2,5 εκατ. τίτλους·
            
         
               δ)
            
            
               για παράγωγα επί εμπορευμάτων που ορίζονται στο άρθρο 4 παράγραφος 1 σημείο 44) στοιχείο γ) της οδηγίας 2014/65/ΕΕ με συνολικό αριθμό εκδοθέντων τίτλων που υπερβαίνει τα 10 εκατ. αλλά δεν υπερβαίνει τα 20 εκατ. κατά τη διάρκεια μιας περιόδου τριών διαδοχικών μηνών, η αρμόδια αρχή καθορίζει το όριο των θέσεων επί παραγώγων που λήγουν κατά τον τρέχοντα μήνα και άλλον μήνα σε ποσοστό κυμαινόμενο από 5 % έως 40 %.
            
         2.   Ο τόπος διαπραγμάτευσης ενημερώνει την αρμόδια αρχή όταν οι συνολικές ανοικτές θέσεις οποιουδήποτε εν λόγω παραγώγου επί εμπορευμάτων ανέλθουν σε οποιαδήποτε από τις ποσότητες παρτίδων ή σε οποιονδήποτε αριθμό εκδοθέντων τίτλων που αναφέρονται στην προηγούμενη παράγραφο κατά τη διάρκεια μιας περιόδου τριών διαδοχικών μηνών. Οι αρμόδιες αρχές επανεξετάζουν το όριο θέσης όταν λάβουν τέτοια ενημέρωση.
   Άρθρο 16
   Διάρκεια των συμβάσεων παραγώγων επί εμπορευμάτων
   (άρθρο 57 παράγραφος 3 στοιχείο α) της οδηγίας 2014/65/ΕΕ)
   1.   Στην περίπτωση ορίων θέσεων επί παραγώγων που λήγουν κατά τον τρέχοντα μήνα, εάν το παράγωγο επί εμπορευμάτων έχει μικρή προθεσμία λήξης, οι αρμόδιες αρχές μειώνουν το όριο θέσης.
   2.   Στην περίπτωση ορίων θέσεων επί παραγώγων που λήγουν άλλον μήνα, εάν το παράγωγο επί εμπορευμάτων έχει μεγάλο αριθμό χωριστών ημερομηνιών λήξης, οι αρμόδιες αρχές αυξάνουν το όριο θέσης.
   Άρθρο 17
   Παραδοτέα ποσότητα του υποκείμενου εμπορεύματος
   (άρθρο 57 παράγραφος 3 στοιχείο β) της οδηγίας 2014/65/ΕΕ)
   Στην περίπτωση που η παραδοτέα ποσότητα του υποκείμενου εμπορεύματος μπορεί να περιοριστεί ή να ελεγχθεί ή εάν το επίπεδο παραδοτέας ποσότητας είναι χαμηλό σε σχέση με την ποσότητα που απαιτείται για ομαλό διακανονισμό, οι αρμόδιες αρχές μειώνουν το όριο θέσης. Οι αρμόδιες θέσεις αξιολογούν τον βαθμό στον οποίο αυτή η παραδοτέα ποσότητα χρησιμοποιείται επίσης ως παραδοτέα ποσότητα για άλλα παράγωγα επί εμπορευμάτων.
   Άρθρο 18
   Σύνολο ανοικτών θέσεων
   (άρθρο 57 παράγραφος 3 στοιχείο γ) της οδηγίας 2014/65/ΕΕ)
   1.   Στην περίπτωση που υπάρχει μεγάλη ποσότητα συνολικών ανοικτών θέσεων, οι αρμόδιες αρχές μειώνουν το όριο θέσης.
   2.   Όταν οι ανοικτές θέσεις είναι σημαντικά υψηλότερες από την παραδοτέα ποσότητα, οι αρμόδιες αρχές μειώνουν το όριο θέσης.
   3.   Όταν οι ανοικτές θέσεις είναι σημαντικά χαμηλότερες από την παραδοτέα ποσότητα, οι αρμόδιες αρχές αυξάνουν το όριο θέσης.
   Άρθρο 19
   Αριθμός των συμμετεχόντων στην αγορά
   (άρθρο 57 παράγραφος 3 στοιχείο ε) της οδηγίας 2014/65/ΕΕ)
   1.   Στην περίπτωση που ο μέσος ημερήσιος αριθμός των συμμετεχόντων στην αγορά οι οποίοι κατέχουν θέση στο παράγωγο επί εμπορευμάτων κατά τη διάρκεια μιας περιόδου ενός έτους είναι υψηλός, η αρμόδια αρχή μειώνει το όριο θέσης.
   2.   Κατά παρέκκλιση του άρθρου 14, οι αρμόδιες αρχές καθορίζουν το όριο θέσεων επί παραγώγων που λήγουν κατά τον τρέχοντα μήνα και άλλον μήνα σε ποσοστό κυμαινόμενο από 5 % έως 50 % εάν:
   
               α)
            
            
               ο μέσος αριθμός των συμμετεχόντων στην αγορά που κατέχουν μια θέση στο παράγωγο επί εμπορευμάτων κατά την περίοδο έως τον καθορισμό του ορίου θέσης είναι μικρότερος από 10· ή
            
         
               β)
            
            
               ο αριθμός των επιχειρήσεων επενδύσεων που ενεργούν ως ειδικός διαπραγματευτής (market maker) σύμφωνα με το άρθρο 4 παράγραφος 1 σημείο 7) της οδηγίας 2014/65/ΕΕ στο παράγωγο επί εμπορευμάτων κατά τον χρόνο καθορισμού ή επανεξέτασης του ορίου θέσης είναι μικρότερος από 3.
            
         Για τους σκοπούς του πρώτου εδαφίου, οι αρμόδιες αρχές μπορούν να καθορίζουν διαφορετικά όρια θέσης για διαφορετικά χρονικά διαστήματα εντός της περιόδου του τρέχοντος μήνα, της περιόδου άλλου μήνα ή και για τις δύο περιόδους.
   Άρθρο 20
   Χαρακτηριστικά της υποκείμενης αγοράς εμπορευμάτων
   (άρθρο 57 παράγραφος 3 στοιχείο στ) της οδηγίας 2014/65/ΕΕ)
   1.   Οι αρμόδιες αρχές λαμβάνουν υπόψη τον τρόπο με τον οποίο τα χαρακτηριστικά της υποκείμενης αγοράς επηρεάζουν τη λειτουργία και τη διαπραγμάτευση του παραγώγου επί εμπορευμάτων και το μέγεθος των θέσεων που κατέχουν οι συμμετέχοντες στην αγορά, μεταξύ άλλων όσον αφορά την ευκολία και την ταχύτητα πρόσβασης που έχουν στο υποκείμενο εμπόρευμα οι συμμετέχοντες στην αγορά.
   2.   Η αξιολόγηση της υποκείμενης αγοράς εμπορευμάτων που αναφέρεται στην παράγραφο 1 λαμβάνει υπόψη τα εξής:
   
               α)
            
            
               εάν υπάρχουν περιορισμοί στην προμήθεια του εμπορεύματος, συμπεριλαμβανομένης της αλλοιωσιμότητας του παραδοτέου εμπορεύματος·
            
         
               β)
            
            
               τη μέθοδο μεταφοράς και παράδοσης του φυσικού εμπορεύματος, συμπεριλαμβανομένων των εξής:
               
                           i)
                        
                        
                           του εάν το εμπόρευμα μπορεί να παραδοθεί σε καθορισμένα σημεία παράδοσης μόνο·
                        
                     
                           ii)
                        
                        
                           των περιορισμών χωρητικότητας των καθορισμένων σημείων παράδοσης·
                        
                     
         
               γ)
            
            
               τη διάρθρωση, την οργάνωση και τη λειτουργία της αγοράς, συμπεριλαμβανομένης της εποχικότητας που χαρακτηρίζει αγορές εξορυκτικών και γεωργικών εμπορευμάτων, στις οποίες η φυσική προσφορά παρουσιάζει διακυμάνσεις κατά τη διάρκεια του ημερολογιακού έτους·
            
         
               δ)
            
            
               τη σύνθεση και τον ρόλο των συμμετεχόντων στην υποκείμενη αγορά εμπορευμάτων, λαμβάνοντας υπόψη, μεταξύ άλλων, τον αριθμό των συμμετεχόντων στην αγορά που παρέχουν ειδικές υπηρεσίες οι οποίες επιτρέπουν τη λειτουργία της υποκείμενης αγοράς εμπορευμάτων, όπως υπηρεσίες διαχείρισης κινδύνων, παράδοσης, αποθήκευσης ή διακανονισμού·
            
         
               ε)
            
            
               μακροοικονομικούς ή άλλους συναφείς παράγοντες που επηρεάζουν τη λειτουργία της υποκείμενης αγοράς εμπορευμάτων, συμπεριλαμβανομένης της παράδοσης, της αποθήκευσης και του διακανονισμού του εμπορεύματος·
            
         
               στ)
            
            
               τα χαρακτηριστικά, τις φυσικές ιδιότητες και τη διάρκεια ζωής του υποκείμενου εμπορεύματος.
            
         Άρθρο 21
   Μεταβλητότητα των σχετικών αγορών
   (άρθρο 57 παράγραφος 3 στοιχείο δ) της οδηγίας 2014/65/ΕΕ)
   Αφού έχουν πρώτα εφαρμόσει τα στοιχεία που αναφέρονται στα άρθρα 16 έως 20 τα οποία είναι σχετικά με τον καθορισμό του ορίου θέσης για κάθε σύμβαση παραγώγου επί εμπορεύματος που αναφέρεται στο άρθρο 57 παράγραφος 4 της οδηγίας 2014/65/ΕΕ, οι αρμόδιες αρχές προσαρμόζουν περαιτέρω το εν λόγω όριο θέσης εφόσον πληρούνται οι ακόλουθες προϋποθέσεις:
   
               α)
            
            
               υπάρχει υπερβολική μεταβλητότητα της τιμής του παραγώγου επί εμπορεύματος ή του υποκείμενου βασικού εμπορεύματος·
            
         
               β)
            
            
               η περαιτέρω προσαρμογή του ορίου θέσης θα μείωνε ουσιαστικά την υπερβολική μεταβλητότητα της τιμής του εν λόγω παραγώγου επί εμπορεύματος ή του υποκείμενου βασικού εμπορεύματος.
            
         Άρθρο 22
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Βρυξέλλες, 1η Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 173.
   
      (2)  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
   
      (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).
   
      (4)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (5)  Πρώτη οδηγία 73/239/ΕΟΚ του Συμβουλίου, της 24ης Ιουλίου 1973, περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητος πρωτασφαλίσεως, εκτός της ασφαλίσεως ζωής, και την άσκηση αυτής (ΕΕ L 228 της 16.8.1973, σ. 3).
   
      (6)  Οδηγία 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής (ΕΕ L 345 της 19.12.2002, σ. 1).
   
      (7)  Οδηγία 2005/68/ΕΚ του Ευρωπαϊκού Κοινοβουλίου και του Συμβουλίου της 16ης Νοεμβρίου 2005 σχετικά με τις αντασφαλίσεις και την τροποποίηση των οδηγιών 73/239/ΕΟΚ, 92/49/ΕΟΚ του Συμβουλίου, καθώς και των οδηγιών 98/78/ΕΚ και 2002/83/ΕΚ (ΕΕ L 323 της 9.12.2005, σ. 1).
   
      (8)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
   
      (9)  Οδηγία 2003/41/ΕΚ του Ευρωπαϊκού Κοινοβουλίου και του Συμβουλίου της 3ης Ιουνίου 2003 για τις δραστηριότητες και την εποπτεία των ιδρυμάτων που προσφέρουν υπηρεσίες επαγγελματικών συνταξιοδοτικών παροχών (ΕΕ L 235 της 23.9.2003, σ. 10).
   
      (10)  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
   
      (11)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (12)  Κανονισμός (ΕΕ) αριθ. 909/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τη βελτίωση του διακανονισμού αξιογράφων στην Ευρωπαϊκή Ένωση και τα κεντρικά αποθετήρια τίτλων και για την τροποποίηση των οδηγιών 98/26/ΕΚ και 2014/65/ΕΕ και του κανονισμού (ΕΕ) αριθ. 236/2012 (ΕΕ L 257 της 28.8.2014, σ. 1).
   
      (13)  Κανονισμός (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (ΕΕ L 243 της 11.9.2002, σ. 1).